1Yin in a-Júdas chi quin tz'ibaj i wuj-i chiwe; in rajchac i Jesucrísto xak in u cha' i ma Jacóbo. Quin tz'ibaj iri chiwe yix chi ix sic'tal rumal i ka Kajaw Dios, xak ix yijbam chic ix re ire, xak ix chajim rumal i Jesucrísto. 2Cwaj yin chi i Dios lic cril ni to'bal i wach, xak chu ya ni uxlambal i c'ux, xak lic c'ax chix u na na. 3Ix wachalal chi quix waj, in ch'obom te yin, quin tz'ibaj bi jun wuj chiwe chirij usuc' i 'elbal chi sak chi u 'anom i Dios chwe yin, xak chiwe yix; queje ile xwaj te yin quin tz'ibaj chiwe. Xui-ri wo'or cwil yin 'o u chac junwi quin tz'ibaj chiwe. Mas 'o u chac quin bij chiwe, chi 'ana pen u chajixic i sak laj tzij chi c'ut-tal can chiwe ujer, man 'utz n-ta jun ca yojowic. I tzij-le chi i cubam i c'ux che, are i tzij chi yatal can chique i je re i Dios; n-ta chic mas tzij puwi ile. 4'O u chac quin tz'ibaj iri chiwe, man je 'o jujun mal laj tak winak je ocnak iwu', chi ne te i nabem yix. Xui-ri, ujer tan tz'ibtal canok chi i winak-le que ya' na pa tojpen pacha ca majaw chique. Je mal laj tak achiab; que tijin chu bixquil chi n-ta co'ono bi chi maquil quiqui 'ano, man i Dios 'is cu cuy ni qui mac, ni'pa i quiqui 'ano, quiqui bij ique. Quiqui xutuj i Dios chi xui ire lic Dios; xak quiqui xutuj i Kajwal Jesucrísto. 5Cwaj quin c'unsaj pi c'ux wach xu 'an i Kajwal Dios ujer, tupu ya iweta'am chic. Ire xe resaj i aj Israel winak piqui'ab i aj Egípto; xui-ri xo'on panok xu sach qui wach ni'pa ique chi n-xe cojon ta che u tzij. 6Xak cha c'un chi c'ux wach xu 'an chique i ángel ujer chi n-xe q'uiji ta che i qui q'uijibal, xa xe 'el che, pa i je jekel wi. Wo'or i Dios je u yom 'uri prexil c'a ca c'un ni nim laj 'ij re i juício; je ximom pa 'ekum; mi jun que 'elsa-wic c'a ca c'un ni 'ij-le. 7Xak cha c'un chi c'ux wach xu 'an i Dios ujer che i queb tinimit Sodóma y Gomórra, xak i juban tinimit chi je 'o chu nakaj. I winak pa tak tinimit-le, xqui 'an i n-'us taj ru' qui ch'acul; xa xqui 'an ile chi n-pusuc' ta chic que q'uiji wi. Rumal-i, xya' jun tojbal-re chique y xe 'e pa 'a' chi lic n-ca chup ta chic. Ile chi xqui c'ulmaj, are jun chic ejémplo chake yoj konojel. 8Xui-ri, i mal laj tak achiab chi je ocnak iwu' n-qui cojom ta retalil che wach u 'anom i Dios-le. Ique xa quiqui 'an tak i n-'us taj chi cu ya rib piquiwach; xa quiqui quitzij i qui ch'acul; n-quiqui ya ta che i Kajwal que u rajawij; que qui yo'ya i je aj chicaj chi 'o qui 'ij. 9Queje quiqui 'an ique ile, xui-ri mi tene i ángel Miguel, chi 'atz u patan, n-queje ta cu 'an ile. Ire, are xu 'an ch'o'oj ru' itzel, 'ilbal-re pachin chique ca ch'acaw u ch'acul i mam Moises, ire n-xo'on ta nim che rib man n-xu coj tu mac itzel ru' u yo'yaxic. Xui xu bij che: "Chat u yaja ni Kajwal," xu bij. 10Xui-ri, i achiab-le c'ax que ch'aw chirij ni'pa tak i n-quiqui ta tu be. Are i tak i quiqui ta u be ique, xa are ile chi xak quiqui ch'ob i chicop chi n-ti qui nojbal. Xa quiqui ya quib chu 'onquil pacha i quiqui ch'obo, y xa ca sachsax na qui wach rumal ile. 11To' qui wach ique, man que tijin chu 'onquil pacha xu 'an i ma Cain ujer. Qui canam can i qui be xa rumal cacaj i mer, pacha xu 'an i mam Balaam ujer. Ca tijin u sachsaxic qui wach pacha xa 'ani che i ma Core ujer, chi xo'on kelkel che rib y xcam rumal. 12Are quiqui mol quib iwu' chi wa'im, cojbal re u 'ij i Kajwal, lic q'uixbal que'el chiwe yix; to' que ch'okowic are que tijin chi wa'im, lic n-tu 'ij chiquiwach. Xui i que ique quiqui ch'obo; je pacha aj yu'unel chi n-quiqui ch'ob ti qui chij. Ique lic n-ta qui chac; je pacha sutz' chi n-ta jab ruc'am, to' ca c'am bi rumal i tew. Je pacha che' chi n-tu wach cu ya'o are cu rik i 'ij; junam 'uri ru' pacha camul je camnak. Je pacha tak che' xchakijic y mich'tal chic. 13I achiab-le je pacha i u wi ya re i mar are quel chicaj. Ni'pa i q'uixbal quiqui 'ano ca 'alijinic pacha u wokow i mar chi lic tz'il. Xak je pacha ch'umil chi co'tam can qui be. Ni'pa i achiab-le, i Dios que u ya na che jun 'ekum lic mas 'ek. Chila que q'uiji wi que'e 'ij sak chiquij. 14I ma Enoc ujer xak xu bij wach quiqui c'ulmaj ni winak-le. Che i u muk u xiquin i ma Adan, i ma Enoc are wukub kajawxel chique ni'pa i je ic'awnak. Xu bij ire: "Chitape', yin xwil pin wach chi xc'un i Kajwal waral cu' u q'uial mil ángel. 15Xc'unic, col u 'ata tzij piquiwi conojel i winak, 'ilbal-re pachin i je 'utz, pachin i je mal, xak que u ya pa tojpen ni'pa i je aj 'anol mal. Queje cu 'an ile chique rumal i mac atzalal qui 'anom, xak rumal i c'ax laj tak tzij qui bim chirij ire." Queje ile u bim can i ma Enoc ujer. 16Wo'or, i je ocnak chixol yix, to' c'ax que ch'awic; lic n-que quicot ta chique i cachi'il. To' quiqui tzucuj i mal laj tak qui rayijbal ique. Lic quiqui coj qui 'ij quib, xak quiqui coj qui 'ij i juban, xui-ri, xa c'ambal qui wach quiqui 'ano, man 'o cacaj chique. 17Wachalal chi quix waj, cha c'un chi c'ux, queje i tom yix ile ujer chi cakil na. 18Ni'pa i je u takon i Kajwal Jesucrísto qui bim can chiwe chi "Are ya ca c'un i q'uisbal 'ij, je 'o ni winak chi to' quiqui yo'ya ni'pa tak i 'o u 'ij rumal i Dios; to' quiqui 'an i mal laj tak qui rayijbal." 19Je are ique chi que qui jachersaj bi i jutzobaj je re i Dios; xak to' quiqui ya quib che i qui rayijbal; lic n-ti u Tewal i Dios cu'. 20Ix wachalal chi quix waj, are i chi 'ana yix, chi jicba i c'ux che i lo'laj tzij chi c'ut-tal can chiwe. Xak chi tz'onoj che i Dios ru' i cho'ab chi ca pe ru' u Tewal ire. 21Chix 'ol che i c'axnabal u c'ux i Dios, tz'akat quiwoy'ej i c'aslemal chi n-tu q'uisic; i c'aslemal-le, cu ya ni Kajwal Jesucrísto chake man ire cril to'bal ka wach. 22'O jujun n-kas ta jiquil qui c'ux; rumal-i, che i to chu cubaxic qui c'ux che i sak laj tzij. 23Che i to, che i jec'a, man n-que 'e ta pa 'a'. Xak je 'o jujun chi 'o u chac chiwila to'bal qui wach, xui-ri chi 'ana cwent chique, mokxa quix quiquitzij ni yix; tzel chiwila ni qui mac chi que tijin chu 'onquil. 24I Dios lic 'o i u cho'ab quix u to na, man n-quix tzak ta chupam i mac; 'o u cho'ab quix u ya na chuwach ire, lic n-ta c'ax chiwe. Quix u to, man quix quicotic quix upon chila chuwach, pa 'o wi i nim laj u chomal ire. 25Xui ire lic Dios, lic 'o u nojbal, lic are ire i Tolke. Cakaj yoj caka coj u 'ij rumal i Kajwal Jesucrísto; cakaj ca q'uiji i nim laj u chomal, ca q'uiji i nim laj u 'ij, ca q'uiji i nim laj u cho'ab, xak ca canaj i nim laj 'atbal tzij pu'ab que'e 'ij sak chirij. Pacha o'onom chu xebal 'ij sak, xak queje wo'or, xak queje ile que'e 'ij sak chirij; queje ile cakaj. Amen (katzij).
SAN JÚDAS Array